Mnr en Mev Douglas Mitchell | News24
Mnr en Mev Douglas Mitchell
Attie en Marieta Horn, 'Mnr en Mev Douglas Mitchell'.FOTO: johan pretorius
HIER aan die Suidkus is daar egpare en individuele persoonlikhede wat om verskeie redes oor 'n tydperk deel van die gemeenskap geword het, en aan feitlik almal bekend is.
Ons het reeds oor van hulle in hierdie rubriek geskryf, en vandeesweek is dit die beurt van Attie en Marieta Horn wat sedert 2010 die eienaars is van die Douglas Mitchell sportklub en restaurant in Uvongo, beslis die bekendste, grootste en gewildste sportklub-kuierplek tussen Durban en Oos-Londen.
Marieta en Attie het hom binne sewe jaar opgebou en omskep tot 'n gesinsvriendelike kuierplek en sportklub soos min.
Dougies, soos die klub algemeen bekend staan, is vernoem na die politieke strydros van die destydse Verenigde Party uit hierdie geweste wat groot agting by almal afgedwing het, ook by sy politieke opponente. Die klub is die hoofkwartier van die South Coast Warriors-rugbyspan, en verskeie ander sportsoorte het ook 'n tuiste hier.
Die sestigjarige Attie is in Pretoria gebore, het in Lyttelton skoolgegaan, en op Tukkies in die regte gegradueer. Pleks van in die Weermag sy diensplig te doen, was hy drie jaar lank in die Polisiediens in Walvisbaai. Hy het hom hierna by Stannic in Krugersdorp as 'n regsverteenwoordiger aangesluit, en is later na Pinetown verplaas.
In 1989 gaan hy Bankfin toe, en word die volgende jaar na Port Shepstone gestuur waar hy gespesialiseer het in motorverkope. As bestuurder van die Bankfin-tak, het Attie 'n huishoudelike naam aan die Suidkus geword.
Hy koop in 2006 'n bekende motorwas- en kroeg-onderneming in Margate, wat hy intussen verkoop het, en in 2008 die kuierplek "The Cove" in Uvongo, wat hy nog steeds besit.
In 2010 skaf hy die Douglas Mitchell-klub en kuierplek aan, en tree in 2014 uit met vroeë pensioen.
Attie was vir die grootste deel van sy lewe 'n alleenloper, en hy en Marieta het mekaar ses jaar lank goed geken. 'n Ete by die Spur in Margate het een aand "verander van 'n hegte vriendskap skielik in 'n permanente verhouding," vertel hy. Hulle is toe getroud. Marieta was in haar lewe deur moeilike tye, maar met blote wilskrag en deursettingsvermoë het sy groot struikelblokke oorkom.
Sy is twee jaar jonger as Attie, en op Klerksdorp gebore, waarna sy haar skoolloopbaan aan die Hoër Volkskool op Potchefstroom voltooi het. Sy is destyds getroud, en die gesin het in 1986 na Umtentweni verhuis.
Sy het twee kinders, Adjani en Johdan, wat albei hul eie suksesvolle ondernemings het. Haar huwelik het egter skipbreuk gely.
Marieta, wat oor jare uitgebreide ondervinding in die gasvryheidsbedryf bedryf opgebou het, het die destydse Bedford Pub in Port Shepstone gekoop. Hierna was sy betrokke by die Cycad-restaurant, en ook by die Margate-Sportskool. Sy en Attie was van die begin af "soul mates", en hulle is in 2000 getroud.
"Hy is my boetie," vertel sy, "ons weet alles van mekaar af."
Marieta het ernstige gesondheidsprobleme oor 'n tydperk van vyf jaar gehad, waaroor sy nie graag praat nie, behalwe om te sê dat sy vasgebyt en daardeur gekom het. Haar leuse in die lewe - "Aanhouer wen. Ek baklei vir wat ek wil hê, en gaan nie sommer lê nie. Daarbenewens, geniet ek wat ek doen."
Attie het baie lof vir Marieta se deursettingsvermoë, want sy is deur 'n "ontsettend moeilike tyd". Oor sy eie eie en besigheidsfilosofie is hy baie beslis, veral wanneer dit te doen het met die gasvryheidsbedryf.
"Jou diens moet goed wees. Daarbenewens moet jy jou voorraadvolume baie goed beplan, jou perseel moet netjies en skoon en verbruikersvriendelik wees, met jou kos topgehalte en goeie waarde vir geld."
Attie glo vas dis een van die redes vir Dougies se welslae. Hy wys daarop dat vroue nie juis saam met hul mans klub toe gekom het totdat hy die vroue-toilette opgeknap en vernuwe het nie.
"Nou het ons baie meer vroue-kliënte wat saam met hul gesinne hierheen kom. Ek wil die mense van die Suidkus en vakansiegangers bedank wat ons oor die jare so ondersteun het. Sonder hulle steun sou ons nie so suksesvol gewees het nie."